
DE  HEPATITIDIS  DEFINITIONE  AC  DIVISIONE. 

(^Uamquam  sub  Hepatitidis  nomine  generaliter  qualemcumque 
hujus  visceris  morbum  comprehendere  possumus ;  quia  determi¬ 
natio  itis  graece  morbosam  quamcumque  affectionem  indicat ; 
attamen  usus  hodiedum  per  hepatitidem  ,  solum  illius  visceris 
inflammationem,  designare  invaluit.  Qui  morbus,  quum  varia 
praebeat  symptomata  pro  modis  quibus  hepar  inflammatione  cor¬ 
ripitur,  recte  dividi  potest:  in  acutam  et  chronicam;  in  prima¬ 
riam  et  secundariam ;  et  nonnulla  etiam  differentia  inter  illam 
faciei  convexae  aut  concavae  intercedere  videtur. 

Per  acutam,  illam  intelligimus,  quae  citissime  et  causis  mani¬ 
festis  oboriens,  violentis  symptomatibus  modoque  acutissimo  pro¬ 
greditur. 

Per  chronicam ,  vero  illam ,  quae  lente  hominem  aggreditur , 
causas  minus  evidentes  agnoscit,  signis  aequivocis  manifestatur,  et 
sensim  sine  sensu  aegro  mortem  infert. 

t 

Per  primariam ,  dum  ab  initio  symptomata  inflammationis  in 
hepate,  absque  alio  morbo  praegresso,  animadvertuntur. 

Per  secundariam,  si  ab  alio  jatn  praeexistente  morbo  hepatitis 
ortum  suum  duxerit. 

MORBI  DESCRIPTIO. 

Ut  methodice  in  materia  hac  pertractanda  procedamus,  primo 
seriem  phaenomenorum,  quae  hepatitidem  acutam  comitari  solent, 
exponemus;  quibus  cognitis,  facile  quoque  hujus  morbi  diagnosis 
eruetur:  sunt  autem  haec;  dolor  plus  minusve  acutus,  qui  hypo¬ 
chondrium  dextrum  occupat ,  omni  compressione  etiam ,  naturali 
veluti  respiratione  ,  alvi  exoneratione,  auctus,  ad  hypochondrium 
sinistrum  vel  renem  dextrum  progrediens ,  saepius  ad  jugulum 
usque  sese  extendens;  adest  tumor  ejusdem  hypochondrii,  praeci¬ 
pue  si  facies  convexa  sit  inflammata*,  respiratio  laeditur,  inspiratio 
praesertim  est  difficilior;  tussis  saepe  sicca  quandoque  tamen  hu- 
mida ,  vomituritiones  variae  bilis  ac  assumptorum ,  constipatio  et 
alvi  dejectiones  albidae  observantur.  Hisce  accedit  pyrexia  vehe¬ 
mens,  pulsus  frequens,  fortis  et  durus,  calor  intensus,  sitis,  urina 
parca  et  flammea ,  cutis  color  subflavus ,  quem  semper  comitari 
quidam  credidere  auctores,  sed  id  vel  maxime  locum  habet,  dum 
facies  concava  inflammatione  afficitur;  frequenter  etiam  aegri  faci¬ 
lius  in  latus  dextrum  quam  in  sinistrum  decumbunt.  Alia  quan¬ 
doque  adveniunt  ut  singultus ,  delirium ,  torpor  mantis  dextrae , 
motus  convulsivi,  insomnia  vel  coma. 

Variant  haec  symptomata  prout  facies  convexa  vel  concava 
inflammatur;  si  vero  pars  convexa  afficiatur,  febris  est  acutior, 

adest  tussis,  monente  Galeno y  dolor  magis  intensus,  qui  ad  jugu¬ 
lum  usque  extenditur,  sub  inspiratione,  omni  nixu  alvi  et  urinae 
excretione  augendus,  tumor  hypochondrii  dextri  et  singultus;  si 
contra  pars  concava  doleat ;  dolor  potius  est  obtusus ,  qui  a  ven¬ 
triculi  repletione  intenditur,  adsunt  praeterea  nausea,  vomitus,  sitis, 
anxietas,  et  non  raro  icterus,  atque  dejectiones  biliosae  observantur. 


DE  HEPATITIDIS  DISTINCTIONE  AB  ALIIS  MORBIS. 

Nonnumquam  difficilis  est  hepatitidis  ab  affinibus  morbis  dis¬ 
tinctio,  tum  quia  morbi  sunt  saepe  ejusdem  indolis,  tum  quia 
partes  sibi  vicinae  eumdem  fere  doloris  situm  agnoscunt;  ut  autem 
morbos  alios  ab  hepatitide  distinguamus,  attendendum  est  ad  di¬ 
versa  quae  in  illis  occurrunt  phaenomena ,  et  cum  istis  jam  dictis 
conferenda.  Inter  istos  morbos  ab  hepatitide  distinguendos,  inpri- 
mis  occurrit  pleuritis;  quae  dignoscitur: 

1°  Ex  dolore  in  altiori  loco  percepto,  ex  respiratione  magis 
la?sa ,  diaphragmate  praecipue  peragenda.  Parapbrenitidem  deter¬ 
minant  dolor  circa  praecordia ,  latera  ,  dorsum  acutissimus ,  lanci¬ 
nans,  qui  a  sterno  per  costarum  sex  inferiorum  ambitum  ad  ulti¬ 
mas  dorsi,  et  superiores  lumborum  vertebras  extenditur,  respiratio 
difficilior,  risus  sardonicus,  etc.  Erit  gastritis,  si  cum  pyrexia  acuta, 
post  assumpta  etiam  calidiora ,  sensus  frigoris  in  ventriculo  perci¬ 
piatur  ,  dein  ab  ingestis  dolor  augeatur ,  ut  ad  vomitum ,  etc.  A 
splenitide  distinguitur,  si  hic  tumor  sit  in  hypochondrio  sinistro, 
dolor  obtusus,  calor  et  febris  minus  acuta.  A  nephritide,  quod 
dolor  incipiat  in  lumbis,  et  per  ureterum  tractum  ad  vesicam  uri¬ 
nariam  distribuatur,  etc.  Si  dolor  fixus,  ad  attactum  et  ab  ingestis 
augendus,  circa  abdominis  regionem  percipiatur,  cum  febre  acuta 
continua  poterit  esse  enteritis.  Inflammatio  musculorum  abdomina¬ 
lium  dignoscitur,  monente  De  Sauvages ,  ex  contactu  cutis,  pul- 


(8) 

satione ,  tumoris  ejus  circumscriptione;  quandoque  ultra  hepatis  limi¬ 
tes  et  supra  costas  extensi,  absentia  tussis,  dyspnaeae,  vomituri tionis, 
singultus ,  denique  febris  acutae  continuae  praesentia  hepatitidem  ah 
affectionibus  colicis  distinguet. 

DE  HEPATITIDIS  CAUSIS  IN  GENERE. 

Causce  prcedisponentes. 


Disponuntur  ad  hepatitidem  robusti,  exercitati,  aetatis  mediae 
homines ,  sexus  nobilior ,  plethorici ,  vitam  sedentariam  agentes ,  et 
praesertim  biliosi  haemorrhoidarii ,  atque  hypochondriaci,  ut  et  illi, 
qui  jam  semel  aut  iterum  hoc  morbo  laboravere;  licet  enim  aucta 
sit  laxitas  per  praegressam  inflammationem  in  hoc  viscere,  tamen 
ob  hanc  ipsam  simul  et  irritabilitatem  auctam,  eos  majorem  ad 
hunc  morbum  dispositionem  acquisivisse  contendimus. 


Causce  efficientes. 

Causae  efficientes  omnes  istae  habentur,  quae  sanguinis  impe¬ 
tum  absolute  et  respective  in  et  per  hepar  augere  valent :  ut  talia 
acria ,  in  corpore  generata ,  et  via  circuli  ad  hepar  delata :  acre 
venereum ,  scorbuticum ,  podagricum ,  etc.  retropulsum ,  aut  ad 
naturalem  sedem  non  depositum ,  acre  erysipelatosum ,  etc.  aqua 
frigida  aestuante  corpore  affatim  hausta ,  a  qua  causa  hepatitidem 
fuisse  natam  illustr.  f^an  Swieten  aliquoties  observavit. 

Praeter  istas  jam  enumeratas  causas,  illam  praecipue  excitare 
valent  sanguineae  evacuationes  suppressae ,  venena  quaedam  uti 
morsus  Viperarum  et  saturninorum  usus,  purgantia  drastica,  anirrii 
pathemata  percellentia,  praecipue  ira,  calculi  biliarii,  febris  ardens, 
vermes ,  vomitus  validus  repetitus :  nec  hic  reticere  licet  injurias 

externas,  ictum,  lapsum,  contusiones  et  vulnera,  ipsam  in  partem 
vel  aliam ,  praecipue  in  caput ,  illata ,  latera  enim  vasorum  debili¬ 
tando,  et  per  irritationem  motum  incitando,  morbo  huic  non  raro 
favere  deprehenduntur. 

f  ■  .  *  '•  W,  • 

DE  HEPATITIDIS  EXITU. 

Hepatis  phlegmasia  uti  et  reliquae  inflammationes  quadruplici 
modo  terminatur ;  resolutione  scilicet ,  suppuratione ,  gangrena  et 
indura tione,  inter  quos  terminationis  modos  optimus  et  saluber¬ 
rimus  resolutio  habetur ;  cujus  spes  affulget ,  si  symptomata  leviora , 
aliaque  signa  boni  ominis  adsint ,  quae  terminatio  obtineri  potest 
evacuatione  critica,  ut  1°  larga  narium  haemorrhagia  potissimum  e 
nare  dextra  haud  raro  terminatur ,  ut  experientia  confirmat :  ita 
Galenus y  lib.  3.  cap.  4*>  omnes  qui  in  hypochondriis  fiunt  calidos 
et  acutos  inflammationes  haemorrhagice  narium  judicantur . 

2°  Haemorrhoidum  fluxu,  imprimis  si  ab  illarum  suppressione 
oriatur  inflammatio.  3°  Fluxu  menstruo.  4°  Alvo  biliosa  aut  sub¬ 
cruenta,  in  affectione  partis  praecipue  concavae.  5°  Sudore  largo, 
aequabili,  aut  urina  sedimentum  copiosum  deponente.  Dolor  splenis 
mitior  cum  reliquis  bonis  symptomatibus ,  erysipelatis  apparitio ,  si 
ab  ejus  retropulsione  dependeat  morbus ,  etiam  resolutionem  por¬ 
tendunt. 

Hepatitis  quoque  judicatur  coalitu  hepatis  caeteris  cum  ab¬ 
dominis  visceribus  vicinis,  ut  intestinis,  ventriculo,  etc. 

* 

Accedit  serius  ocyus  suppuratio  (quod  pro  inflammationis  ve¬ 
hementia  varium)  ad  decimam  plerumque  fit  diem,  quum  inflam- 
‘matio  valida  fuerit  et  resolutionis  tempus,  signis  istius  terminatio¬ 
nis  non  observatis ,  transierit ;  quam  natam  indicant ,  dolor  gra- 
vativus,  ac  sensus  ponderis  ad  hepar,  tussis  sicca,  respiratio 

laboriosa,  nausea;  pyrexia  inflammatoria  sensim  in  hecticam  mu- 

tatur,  tunc  frigus  et  horripilationes,  quas  calor  praecipue  ad  volam 
manus  sequitur,  sudor  nocturnus,  sitis,  debilitasque  summa  appa¬ 
rent.  Saepe  adest  pulsatio,  quandoque  etiam  abcessus  sub  tactum 
cadit,  digitisque  explorari  potest. 

Suppuratione  nata ,  pus  ibi  remanet  vel  non ;  in  priori  casu , 
quod  saepe  obtinet,  si  violentia  phlegmasiae  pars  interna  una  cum 
externa  fuerint  affectae,  pus  licet  de  natura  bonum  sola  stagnatione 
facile  corrumpitur,  et  saniosum  factum  viscus  plane  exedit. 

In  posteriori :  pus  transit  1°  vel  per  musculos  hepar  externe 
contegentes,  uti  per  abdominales  vel  intercostales,  ponitque  hoc 
ultimum  diaphragma  a  pure  perforatum ;  vel  etiam  inter  ipsos 
musculos  effunditur,  et  tunc  pus  procul  ab  hepate  apparet,  uti 
ad  axillam ;  2°  in  pectus  praecipue  si  facies  convexa  fuerit  inflam¬ 
mata,  ubi  vel  empyema  producit,  dumque  adhaesio  existit  inter 
abcessum  et  diaphragma,  vel  et  altera  adhaesione  cum  pulmone, 
pus  in  hunc  penetrat,  ex  quo  per  bronchia  rejicitur. 

3°  In  abdominis  cavum ;  inde  collectio  purulenta ,  id  tunc 
praecipue  locum  habet,  quum  pars  hepatis  concava  fuerit  affecta. 

4°  In  apparatum  digestivum,  uti  in  ventriculum,  colon  trans¬ 
versum  aut  duodenum ;  tum  praevia  adhaesio  inter  abcessus  parie¬ 
tes  et  canalem  digestivum,  locum  habuit,  et  in  hoc  casu,  pus  pro 
parte  affecta  varia,  vel  sursum  vel  deorsum  ejicitur. 

5°  Quum  in  canales  biliares  effunditur,  exesionem  eorum  pa¬ 
rietum  ponit,  quae  transitum  puri  in  duodenum  concedit. 

5°  Pus  metastasi  ad  alium  tranfertur  locum ,  aut  urina  eliminatur. 

Rarius  gangraena  supervenit,  ita  ut  illius  terminationis  exem¬ 
pla  pauca  reperiantur ;  attamen  hepatitidem  in  gangraenam  abiisse 
novimus,  si  subito  doloris  sensus  pereat;  si  summus  adsit  virium 
lapsus ,  facies  dejecta ,  si  pulsus  debilis  et  inaequalis  tangatur ,  si 
extremorum  frigus,  animi  deliquia,  delirium,  subsultus  tendinum, 
sudor  frigidus  et  viscosus,  excretionesque  involuntariae  observentur. 

Scirrhosas  indurationes  post  praegressam  in  hepate  inflamma¬ 
tionem  nasci ,  fide  dignae  practicorum  observationes  testantur.  Malum 
hoc ,  licet  in  initio  difficulter  admodum  detegatur ,  sequentibus 
tamen  indiciis  distingui  potest:  sunt  autem  haec  praecipua;  sensus 
ponderis  et  tumor  durus  atque  renitens  in  hypochondrio  plerumque 
dextro,  aeger  facilius  in  affectum,  quam  in  sanum  decumbit  latus, 
respiratio  laesa  est,  tussis  sicca  et  clangosa  post  pastum  ut  pluri¬ 
mum  exacerbans,  digestio  difficilis;  alvus  segnis,  frequens  haemor- 
rhoidum  fluxus ,  aut  stases ,  pulsus  durus  et  color  subictericus 
observantur;  si  hepatis  volumen  sit  auctum,  tactu  percipi  potest: 
hic  etiam  ex  causa  praegressa  et  subjecti  dispositione  aliquid  lumi¬ 
nis  affluit. 

PROGNOSIS. 

Etiamsi  maximo  in  periculo  versentur  illi  qui  hoc  morbo  de¬ 
cumbunt  ;  periculum  tamen  variat  pro  varia  subjecti  conditione , 
varia  specie,  varia  parte  affecta,  et  pro  causarum  et  symptomatum 
varietate :  sic  majus  periculum  incurrunt  robusti ,  quam  laxi ; 
majus  sexus  nobilior,  quam  sequior,  ut  periculosior  est  in  caco- 
chymicis,  quam  in  eucbemis,  in  senibus  plerumque  funesto  eventu 
prodit.  Differt  quoque  periculum  pro  varia  hepatitidis  specie,  ita 
secundaria  periculosior  haberi  debet  primaria,  quia  in  secundaria 
crises  ob  insignem  virium  imbecillitatem  per  morbum  praegressum 
aegre  perficiuntur ;  dein  aeger  impar  est  sufferre  evacuationes ,  ad 
morbum  tollendum  requisitas.  Pro  varia  parte  affecta ,  ut  magis 
formidandum  sit,  si  gibba  quam  concava  hepatis  plaga  afficiatur 
ob  symptomata  vebementiora ;  neque  levem  incutere  debet  metum 
erysipelatosa  hepatis  affectio,  si  considerentur  graviora,  quae  hunc 
affectum  nonnumquam  comitantur  symptomata ;  nam  dum  ante 
quartum  diem  symptomata  non  minuebantur,  sed  potius  intende¬ 
rentur,  levis  sanationis  spes  supererat,  ita  ut,  juxta  cel.  Bianchi , 

subito  correpti  phrenitide,  quarto  vel  quinto  die  non  raro  interi¬ 
rent.  Variat  tandem  periculum,  pro  ut  principia  quae  ad  hepatiti¬ 
dis  constitutionem  faciunt,  facilius,  vel  difficilius  detegi  et  auferri 
queunt,  pro  uti  vel  minus,  vel  magis  efficaciter  agunt;  majus  itaque 
discrimen  caeteris  paribus  portendit  hepatitis ,  quae  ab  acrimonia , 
quam  quae  contingit  ob  evacuationes  sanguineas  suppressas,  quia 
non  semper  illa  cognosci ,  et  cognita  tolli  potest :  quae  a  medica¬ 
mentis  frigidis  aut  calidis  intempestive  in  acutis  applicatis  oritur, 
summum  incutit  metum ;  quae  ab  ictu ,  lapsu ,  contusione ,  etc. 
oboritur  periculosissima;  quae  vero  a  calculo,  veneno,  atrabile,  etc., 

nascitur,  maxime  timenda ;  quia  raro  haec  medelam  agnoscit. 

* 

DE  CURA  HEPATITIDIS. 

Solam  resolutionem  tuto  sanare,  caeterasque  terminationes  plus 
minus  ve  periculosas  esse ,  in  prognosi  vidimus ;  utpote  illa  salu¬ 
berrima  ,  quam  maxime  igitur  est  optanda ;  unde  primarium  in 
hoc  casu  constituit  remedium  venae  sectio  amplo  in  brachio  foramine , 
et  in  latere  eorrespondente  partis  affectae  instituenda:  nec  numerus 
venae  sectionum,  nec  sanguinis  quantitas  singulis  vicibus  detrahendi, 
determinari  possunt ,  ea  enim  pro  morbi  vehementia ,  pro  causa¬ 
rum  intensitate ,  pro  individui  aetate ,  et  constitutione  magnam 
admittunt  varietatem.  Interne  apprime  conveniunt  diluentia  ac  refri¬ 
gerantia:  nam  remedia  in  hoc  morbo  propinanda,  ab  illis,,  quae  in 
aliis  acutis  phlegmasiis  indicantur,  nullomodo  differunt,  nisi  quod 
ea ,  quae  leniter  vi  antiphlogistica  alvum  emolliendo  subducunt , 
potu,  et  per  clysmata  injecta,  inprimis  liic  prosint  Boerhacive , 
Apbor.  930,  prae  caeteris  commendantur,  juxta  celebr.  Suanders 
purgantia  salina  diluta,  fomenta  quoque  abdomini  imposita,  dolo¬ 
rem  mitigant.  Quum  phlegmasia  intensitate  sit  immunita ,  aut  in 
casibus  levioribus,  tum  hirudines  ad  anum,  praecipue  si  ab  haemor- 
rhoidum  suppressione  oriatur  morbus,  vel  ad  locum  dolentem,  ad 
quem  etiam  cucurbitae  scarificatae  applicantur. 

Vasis  sufficienter  depletis,  vesicantia  parti  affectae  applicat* 
in  morbi  progressu  resolutioni  etiam  maxime  favent,  quinimo  com¬ 
municatio  vasa  interna  inter  et  externa  spectetur ,  hic  meliorem 
praestabunt  effectum,  quam  in  quibusdam  aliis  plilegmasiis ,  ubi 
tamen  etiam  feliciter  adhibentur. 

Sin  vero  ab  exanthematis  retropulsione ,  tum  epispastica  ad 
locum,  unde  discesserat. 

Inflammatione  dissipata ,  aut  maxime  diminuta ,  ne  aliquid 
morbosum  difficulter  postea  superandum  remaneat,  leniora  conve¬ 
niunt  solventia  ut  succus  plantarum  resolventium ,  salia  neutra , 
balnea  tepida  ,  emetica  in  refracta  dosi. 

Mercurialia  quidam  indicarunt,  etiam  vigente  inflammatione, 
quo  tempore  tamen  contraindicantur,  sed  dum,  inflammatione  de¬ 
victa  ,  quamdam  hepar  debilitatem  conservat ,  qua  dispositio  ad 
chronicas  affectiones  oritur,  tum  reactionem  determinant,  sanitatis 
resolutioni  quammaxime  faventem. 

Mercurialia  tam  interne ,  quam  externe  adhiberi  possunt ,  in 
priori  casu  mercurius  dulcis,  cui  si  alvum  ciat,  addi  potest  opium: 
in  posteriori  vero  frictio ,  quae  duplici  modo,  tum  stimulo  mercurii, 
tum  affrictione  convenit.  Si  evacuatio  quaedam  critica  immineat , 
quo  vergit  natura ,  eo  ducenda * 

Quum  signa  haemorrhagiae  appareant,  aut  si  tantum  parca  sit, 
tunc  balnea  tepida,  vel  vapores  ad  locum  unde  fluet  juvare  pos¬ 
sunt.  Si  alvi  fluxus  appareat  biliosus ,  tum  illa  quae  materiam 
attenuant,  et  leniter  alvum  subducunt,  adhibentur:  sudore  autem 
obveniente ,  potus  emolliens  calide  propinetur ,  inque  loco  calido 
degat  aeger. 

Sunt  haec  jam  dicta  praecipua  remedia,  quae  in  hepatitide,  ut 
resolutio  obtineatur,  indicari  valent,  et  hanc  esse  factam  ex  se¬ 
quentibus  probabiliter  judicamus ,  cum  color  cutis  oculorumque 
ictericus  totus  evanuerit,  dum  urina  larga  hypostasi  scatens,  colo- 


(  *4) 

rem  stramineum ,  tandemque  foeces  naturalem  odorem  et  colorem 
acquisiverunt ;  praeterea  non  obliviscendum  singularem  terminatio¬ 
nem,  particularem  postulare  curam. 


POSITIONES. 


L 

Non  in  pulsus  frequentia  consistit  febris  essentia. 

II. 

Arsenicales  praeparationes,  quoad  usum  internum,  ex  medicina 
sunt  expellendae. 

III. 

•  *  i' 

Non  admittimus  lassitudinem  spontaneam. 

IV. 

%  -  •  '  •  •  -i  -  ' 

Arthritis  non  dependet  a  materia  morbifica. 

y. 

Nullum  tutius  et  certius  remedium  in  febribus  intermittentibus 

*  ■  > 

quam  cortex  peruv. 

VI. 


Omnis  scorbutus  est  putridus. 


(  i5  ) 

VH. 

Medicinam ,  si  ea  qua  decet  peritia  non  exerceatur ,  malum  majus 
quam  bonum  humano  generi  intulisse,  nullus  medicorum  inficias 
ibit. 

VIIL 

Aqua,  diaeta,  et  exercitium,  sunt  praecipui  sanitatis  custodes. 

IX. 


In  inflammationibus  notabilium  viscerum,  praeferimus  aliis  venae 
sectionem  in  brachio. 


J^idi  et  nihil  quod  art .  56.  Legis 
^4 cad .  adversetur  reperi . 

F.  E.  YERBEECK , 

F.  Med.  b.  t.  Decanus. 

